- 2 SAMYUELE
- <
- 17
- >

17
Asaimi Epesalome Minyoko Pyuo Kyambo Lamaiya
1 Kuki enakana Ayitopeleme Epesalome lamaiyuo lao, Nambame akali taosande akalisa ipisu lama (12,000) rombo palyapala rengya kukwa akali dupwa pipya role pyao Dapiti paramo dokona moko minyuo parole. 2 Baa makame kumuo mona kumapala yame yame laramo pisira. Mange dokopa baa pakame kumuo pisiramopa banya akali dupwa ralo parami. Dokopa nambame kiŋi doko iki pyao kumakaro. 3 Enda akali nyingi dupwa kapu kyuo akalingi karenge dokona epenge dopale ingyuo akali menge dupwa lanyuo emba petene dokona eparo. Embame akali mendaki iki pyalena suu pyapi doko pyao kumakare ramo dokopa endakalipi menge dupwa yanda pii nao kapa palyuo kararami, leya. 4 Leyamo dokopa Isaraele akali mupwa dupwamepe dee Epesalome baamepe pii doo leyamo doko keyange ingyuo pelyamo, lao siyami.
5 Epesalome baame lao, Epapu Asai baa opetae epena lao kee lalapape. Laraminyi dokopa baame pii laramo dupwa namwa semanale, leya. 6 Akali Asai doko epeyamo dokopa Epesalome baame lamaiyuo lao, Pii dake akali Ayitopele dokome namwa langipyaŋa. Namwa doko moko minyuo pemase? Dee daa ramo doko embame namwa apa pirami lao langipi, leya.
7 Asaimi isingi lao, Pii Ayitopeleme epapu nakama langipya doko kwaelyamo, leya. 8 Embena rakane dokope akali menge dupwape nakama yanda ama poraiyuo pyuo yanda nengena petenge doko emba silini. Dee nakama mena marakae dupwana yakane waa nyakamingi dokopa pondoma pyuo nalana pingi dopale ingilyaminyi. Dee embena rakane doko yandana yulu soo oto pyuo retenge dokome baa kukwa dokopa banya akali dupwa pipya pali nange doko emba silini. 9 Epapu dakepa baa kananda mendenape panda yuu mendasa yalu pyuo sera ramo soo pilyamo. Dopa pipala Dapiti baame aopa embena akali dupwa minyarapala pyara. Dopa pyuo pilyamo laraminyi sepala wambu dupwame embena akali dupwa pyao anamasi minyuo isa palyilyamo larami. 10 Dapitimi dopa piramo dokopa embena rakane doko yanda singi andake wakasa dee banya akali dupwa yandana soo otenge doko Isaraele wambu peparae soo otelyaminyi dokona mena laeneme bange mendepe paka nange dopale ingyuo yanda singi porai yanda pingi dupwa pakao pyuo penge dupwa mee pakarami. 11 Dokona nambana mana pii emba langilyu doko. Yuu pinjingi pakirena piso pao yuu pinjingi paki suu lao Isaraele akali peparae ipwa kee ipwa kota marengena singi dopale ingyuo nyuo pyasape. Pyasapala nakama lanyuo emba rangeme Dapitinya lenge kambu dokona yanda pela pupi, leya. 12 Namwame Dapiti baa yuu anja angi karamo doko koto nyerama. Koto nyepala namwame Dapiti baape banya akali dupwape mende piraŋa lao see nao kamenge kararaminyipa namwame nakama pyarama. Namwa Dapiti baape banya akali dupwape peparae pyao kumakarama dokopa mendepe lete kara nara. 13 Baa yuu taone mendena pao yalu pira ramo doko namwana wambu dupwame puu londe lapo minyuo epapala yuu taone doko puu dokome palyuo awali lapala ipyaraminyi dokopa lalyuo isa yuu pau lama lama dokona para. Dokopa kana kuki mendepe yuu kyau ketae dokona see nara, leya.
14 Akali Epesalomemoo dee Isaraele akali peparae dupwame lao, Akali Ayitopelena pii doko keyange ingyapyamopape akali Asainya doko ama keyangelyamo, leyami. Kamongome akali Ayitopelena pii keyange doko minyuo pii narami dokopa randa andake doko akali Epesalome keta epara lao soo nyiya.
Dapiti Baa Repe Repe Pii Soo Kyawa Lete Nyuo Peya
15 Enakana Asai baame mana pii akali Epesalomemoo Isaraele akali mupwa dupwape lamaiyamo dokope dee Ayitopeleme lamaiyamo dokope purisi akali Satokopa Apiatapa lamaiya. 16 Dokopa Asaimi konda pyuo lao, Epapu waiya lao Dapiti keta pii wai nembapala yuu muiyane ipwa keno paenge doko yuu gii kukwa mende nembo pali nana. Epapu dakepa baape banya akali dupwa pipya peparae nyepala pyao kumaka nanaleŋe dakepa aopa ipwa Jotane doko yalo pena lena, leya.
17 Dokopa akali Apiatana ikinyingi Jonatanepa dee akali Satokona ikinyingi Aimasepa yuu Jerusaleme repeta yuu Enerokele lenge dokona isaro kareyambi. Doko nakamba taone dokona sukusa parambano dokopa wambu dupwame kandasarami lapala piyambi. Dokopa kendemande wanakendeme mende piyamo dokopa yuu peparae lao nakamba lamairapu piyamosa nakambame pao kiŋi Dapiti lamaila parapu piyambi. 18 Dopa piyambinyipape yuu gii mendepa wane mendeme nakamba kandapala baame akali Epesalome lamaiyamosa nakamba yuu Bakurimi dokona akali mendena anda papala waiya lao yalu pela peyambi. Dokopa banya anda repeta dusa banya yuwale singindena nakamba dokona koko pao yalu pyuo peteyambi. 19 Dokopa akali dokona etenge dokome bange komau porai lapo nyepala yuwale kambu dokona yambe piya. Pyapala wambu mendemepe soo giso kanda naramiŋi lapala nenge witi jingi dupwa ketae dokona minyuo raeyo reteya. 20 Dokopa Epesalomena akali mupwa dupwa anda dokona epapala enda doko piso soo lao, Aimase Jonatanepa anja karambisi? leyami.
Dokopa enda dokome isingi lao, Nakamba ipwa doko yalo papambi, leya.
Dokopa akali dupwame nakamba koto peyami. Peyaminyipape koto kando nyii napala nakama kapu kyuo Jerusaleme peyami. 21 Enakana nakama yaki nyuo peyaminyi dokopa Aimase Jonatanepa yuwale dokona peteyambi doko nyisa epeyambi. Epapala pii dupwa Dapiti lamaila peyambi. Akali Ayitopeleme baa keta yanda pyuo pii lao reteyamo dupwa lamaiyambi. Lamaipala lao, Waiya lao ipwa doko yalo pupi, leyambi. 22 Dokopa Dapitimoo banya akali dupwa pipya ipwa Jotane doko yalo peyami. Pao yuu yango rali dokopa nakama peparae ipwa dumurena yalo pao oteyami.
23 Dokopa akali Ayitopele banya pii leyamo dupwa moko minyuo pyakami nayamisa banya mena donge doko nyepala piso para dokona rapa rapa pipala banya rangena yuu taone dokona peya. Enakana banya rangena yuupi bangepe dupwa peparae rapa rapa pyuo rolo otapala baa rangeme puu neya. Dopa piyamosa banya wambu ree palu malu pingi yuu dokona malu piyami.
24 Akali Epesalomemoo Isaraele akali dupwa pipya Dapiti pyala pao ipwa Jotane doko yaleyami yuu gii dokopa Dapiti baa pao yuu taone Makanaimi lenge dokona pyaka siya. 25 (Dokopa Epesalomeme akali Joapena panda nyuo akali Amasa doko yanda singi ami dupwana mupwa ingyuo isinya lao rombo palyiya. Amasa baa Isimaelena rara akali Jeta lenge dokona ikinyingi. Banya endangi doko Apikale lenge, Apikale baa akali Nasena wanenge dee akali Joapena endangi Seruya lenge dokona kakingi.) 26 Epesalomemoo dee banya akali dupwa pipya yuu Giliate dokona komau anda pyuo paleyami.
27 Yuu gii dokopa Dapiti baa yuu Makanaimi epeyamo dokopa akali remame baa kando nyiyami. Akali Sopi Nasena ikinyingi yuu taone Orapa Amone singi dokona rangepe Maka Amielena ikinyingi yuu taone Lotepa rangepe dee Basilai yuu Orokelimi yuu Giliate singi dokona rangepe dusipame kando nyiyami. 28-29 Kando nyepala nakamame Dapitimoo banya akali dupwapena perepe penge warame wasisipi luu palenge komaupi nengepe minyuo epo maiyami. Dopa pyuo nenge witi jingipi bali jingipi palawape witi kisasipi mee binipi dee bini piipi amburali ipwangepe bulamakao susu ipwangepe dee nenge wasisi sisi lengepe mena sipisipi lapope dupwa peparae minyuo epo maiyuo piyami. Doko Dapitimoo banya akali dupwape yuu muiyane dokona kata papipala lopome kumuo ipwa nano kumuo maka pipyamo epelyaminyi lao soo nyepala nenge maiyami.

- 2 SAMYUELE
- <
- 17
- >

© 1973, 1980, 1987 BSPNG