- ISIKIOLO
- <
- 1
- >

ISIKIOLO
Poropeta akali Isikiolo doko yuu Jerusaleme ee kana 586 W.K. dokopa Bapilone wambu dupwame pyao lalyuo kokwa sepa nayaminyipa karo dee enakana dopa pipiyaminyi karoko piya. Banya waili pii doko Juu wambu Bapilone puu maiyuo lanyuo peyami dupwame sooko dee Jerusaleme mee kareyami dupwame sooko pinya lao lamaiya.
Pii liti kisima wakale wakale ingyuo pyasi palamo.
1. Rombo 1-24 Koo piyami dokona Anatumi randa maiyuo yuu Jerusaleme doko pyao lalyuo kokwa sela epelyaminyi lao repe repe lamaiya.
2. Rombo 25-32 Wambu rara wakale wakale dupwame Juu wambu dupwa randa maiyuo keta koo lasaka pyuo piyamisa Anatumi wambu rara wakale dupwa kote lao randa maira dupwana pii palamo.
3. Rombo 33-39 Yuu taone Jerusaleme pyao kwaeyanyi nembeyaminyi yuu Bapilone kareyami dupwa rengya kapa ingyara lyamo mona kyuu lao seramo karena lao lamaiya.
4. Rombo 40-48 Tembole anda yuu Jerusaleme doko kamba pyuo elya pirami lao Isikiolo baame pii nolako leya.
Isikiolo baa poraiyuo Anatu keta kapa ingingi lao suu pyao nolako pii lenge dokome kongwalu pii renge soo gisapala polo lamaiya. Banya pii soo giso leya dupwa pii repa repa pyuo maiyamo pii dupwa kando sinya lao pano makande yulu lapo pipala lasaka pyuo kareya. Kongwalu pyuo makande yulu piya dupwa dee polo lamaiyuo kareya. Isikiolo baame pii poraiyuo leya doko wambu dupwa mona kokorenape imambupi dolapo enenge ingyuo elya pyuo karena leya. Mende doko wambu emba mendaki mendaki lao embena koo doko emba range keta karara, leya. Baame wambu dupwa alowa pyuo mona enenge palyuo karaminyi kandapuli yaka lao suu piya doko lamaiya. Isikiolo baa poropeta ingyuo purisi ingyuo kareya doko tembole anda doko rungi rungi pyapala wambu dupwa poo pyasi ingyuo karamili lao soo nyiya.
1
Anatunya Petenge Isa Doko Pii Repa Repa Pyuo Kandeya
1 Namba purisi akali Isikiolo, Businya ikinyingi doko. Kana kisima yuu gii kingi paki ee kana akalisa ipisu rema dokopa Juu wambu yuu Bapilone karapusi pao kareyaminyi dupwa pipya ipwa Sepa pona dokona peteyama. Dokopa yake kata lumbwapala Anatu pii repa repa mende piyamo kandeyo. 2 Kiŋi Jiyoakini ee kana kingi paki karapusi anda paleyamopa kana dokona mendena yuu gii kingi paki dokona pii repa repa dake piyamo kandeyo. 3 Yuu Bapilone dokona ipwa Sepa nemba nemba namba Kamongome pii langiyamo siyunu dokopa banya porai renge doko namba keta ipuyamo soo kareyo.
4 Namba pendakae lapala kandalyapeyo dokopa kopa apupi reeko doko dulurena piso epeyamo kandeyo. Kopa dokona piso yuu pele isare ingyuo rao yake peparaena raeyo peya. Yuu pele pyakalyiyamo dokona bange kana kone lepo lepo pisi dopalende rao kareya. 5 Kopa apupi rakapana suku dokona bange lete karenge kisima wambu yale kandeyo. 6 Dusipana mendaki mendaki lao lenge kambu kisimako karo papake kisimako karo piya. 7 Nakamana kimbu dupwa rolae dee kimbu kaperena bulamakao kalinya kimbu kape dopale kareya. Bange dusipa kana kone isokome pyao nembasi ingyuo lepo lepo pyuo rao kareya. 8 Dopa pyuo karo nakama mendaki mendaki lao kisima dusipana papake isarena wambunya kingi mendakiko karapa piyamopa nyuo pyaso kisimako ingiya. 9 Papake yango mendena kimbu silya sana piru kareyami. Bokote pinjingi kisima ingyaro karenge dopale ingiya. Panya dokopa longo raeya nao kapu kilya kapu kyana pii nao pipala mee suu laro karo rolae peyami.
10 Bange lete karenge dusipana lenge kambu wakale wakale kisimako karapa piya. Lenge kambu dorena wambunya lenge kambu nyuo rolaerena mena laenena lenge kambu nyuo kyairena mena bulamakaona lenge kambu nyuo matarena yaka ulisapunya lenge kambu nyuo piyami. 11 Nakamana papake kisima larapu karenge dokona lama dolapome mendena pinjingi dokome pee lapala mendena pao keto lapa piyami. Dee lama dolapome nakamana yongo dokona yambe pyapapu piyami. 12 Nakama peparaena lenge kambu kisima karenge dokome mendasa panya dokopa kapu kyii napala mee rolelyamuli pyuo kando penge.
13 Bange lete karenge kareyami sukusa dokona kendapuli yale mende kaeya nao rao papyuo kareya. Kareyamo dokona isare uliyapu nyuo lelenge pyao rao peya. 14 Yuu pele waiya lao yanga paupau lengenyili pyuo bange lete karenge dusipa nakama lambu papa laeyo epapa pyuo peyami.
15 Namba bange lete karenge kisima kareyaminyi dusipana repeta nakamana uliuli bunu mendaki larapu siyamo kandeyo. 16 Uliuli bunu kisima dusipa mendarele ingyuo siya. Uliuli bunu dusipa kana lulya renge kana malu nembo ropo pingi dopale ingyuo lepo lepo piya. Uliuli bunu dusipa mendena lama larapu mende dokona anjokoyamo kandeyo. 17 Kandeyono dusipame maso kata paki pakipi nyokonyuo parami ingiya. 18 Uliuli bunu pinjingi dusipana peparae lenge ramurae pipala kandala kandala peyami. 19 Bange lete karenge dupwa mendasa panya kata nyokonyiyami dokopa uliuli bunu dupwa role pyapeta peyami. Dee pulyuo peyami dokopa uliuli bunu dusipa dopako pyuo peyami. 20 Bange lete karenge dupwame uliuli bunu dusipa renge kuiyuo minyaro karenge dokome nakama anja mendasa panya suu piyami dokonako palyuo uliuli bunu dusipa role pyapeta peyami. 21 Yuu gii peparae bange lete karenge dusipa kata paope mee karope sipuro yake ketae pao uliuli bunu dusipa mendare dokonako palyuo peyami.
22 Bange lete karenge dusipana kyawa siyamo ketaerena anda kauwasi yale lepo lepo pisi wasisi mende lepo lepo pyuo rao kareya. 23 Dokona isarena bange lete karenge dusipa mendaki mendaki lao dokona papake pakirena lama karenge dokome pee lapala yango mende dumbinya dokona keto lapa piru kareyami. Nakamana yongo doko papake paki lama dolapome yambe pyarapu piyami. 24 Nakamana papake dupwame bii leyaminyi dokopa poroparo lao peyamo siyu. Siyunu pii doko ipwa kota gono lele lao ami yanda kambu pili lao pyao dokopa Anatu Porai Wakasa dokona pii lele lao peyaminyi siyu. Nakama bii lao pao peteyami dokopa papake dupwa range nyuo kaki pyuo palyiyami. 25 Dopa piyaminyipape anda kauwasi yale nakamana kyawa ketae siyamo dorename piso pii doko lao ee epeya.
26 Anda kauwasi yale dokona ketaerena bange kiŋinya petenge isa yale kana kala muku dopale mende siya. Dokona wambu yale mende peteya. 27 Dokona wambu yale mende doko isare dokona kana kone ingyuo rao lepo lepo pyuo kareyamo kandeyo. Yanga paupau leyamo dokome puiya nengepe singi dopale ingyuo kala wakale wakale rao kareyamo doko kandeyo. 28 Kamongo baa yanga paupau lao karo lao lasaka piyamo kandeyo.

- ISIKIOLO
- <
- 1
- >

© 1973, 1980, 1987 BSPNG