- PILIPAI
- <
- 1
- >

PILIPAI
Pole baame yuu Yurope dokona Orome gapomane isiyamo yuu kingi Masetonia lenge dokona Anatunya waili pii keyange doko kanda soo wara piya dokona piso Elyambu Pingi doko kene pyao kanda siya. Kanda soo andeya. Elyambu Pingi wambu dupwa keta baame pepa pase dake pyao maiya. Poleme Kurisene yulu pingi wambu dupwame baa kando yango palyuo yanda pimwaiyaminyi yuu gii karapusi paleyamo mange dokopa pepa pase dake piya. Yuu gii dokopa Pilipai Elyambu Pingi dokona akali lapome pii kyai pyuo mana leyaminyipa Poleme mona randaya. Pole baa kyawa sisingi randayamopape Yesu Koraisa kapa ingingi lao suu pyapala Anatumi mona minyarambu porainyi pyambuyamopa angi renge palamo lao soo manji nyisi dokome rae maiyuo pepa dake piya.
Pole baa bange lapo yangiyamo dokopa Pilipai Kurisene wambu dupwame bange mende maiyaminyisa baame pepa dake pyao ange leya. Baape nakamape peparae randa nyiyaminyipape Pole baame nakama mona porainyi pyambuo paka nana lao pii dake piya. Nakama rangena ikinya lao suu pyaa nao Yesu Koraisa baa inyimungu karo namba ketaele karo suu pyaa nao kareyamuli pyuo karena lao Poleme lamaiyakondali pyuo leya. Anatumi nakama mona keyange palyuo ipingi renge dokome nakama Yesu Koraisa keta lete renge nyilyaminyi doko piya. Nakama Juu wambunya lowa pii minyaro kareyami dokome letena renge nyilyaminde daa lao piya. Baame wambu Yesu Koraisapa ree lao kararami dupwa mona kyuu lao soo rae maingi renge doko paliramo kararami ingilyamo lao piya.
Polena pase dakena renge angi lapona poraiyuo minyuo lao piya. Doko mona pyakalyuo pingi rengepe mona kare kare karenge rengepe mona mendakinya palyuo ree ree lao karenge rengepe dee Yesu kapa ingingi lao suu pyao waiya lao yaki nyuo kaeya nange rengepe dusipana renge palyuo poraiyuo lao pyao reteya. Dopako pyuo Pole baame Pilipai wambu mona angi maipala pepa pyao maiya doko kando silyamano.
Buku Dakena Pii Palamo Dusipa
1. Pii kanda soo leya dupwa 1:1-11
2. Pole baa range apa pyuo kareya dokona letamo 1:12-26
3. Kurisene wambu Koraisana arapunya karaminyi 1:27—2:18
4. Timotipa Ipaporaitasapa dolapona lao pii leya 2:19-30
5. Nyisu petengepe randa epengepe dupwana lao repe repe pii leya 3:1—4:9
6. Polemoo banya puu minyingi Pilipai range wambupi 4:10-20
7. Pii lao oto leya 4:21-23
1
1 Anatunya wambu peparae yuu Pilipai palenge Yesu Koraisa kapa ingingi lao suu pingi dupwape dee rapu pingipi nyisingi opetaepe nambwa Pole Timotipame Yesu Koraisana yulu pyakamingi akali dolapo nakama yako letambano.
2 Namwana Rakange Anatu Kamongo Yesu Koraisapame mona keyange palyuo ipingi rengepe mona kyuu lao singi rengepe nakama keta palena lao letambano.
Poleme Kurisene Dupwa Ateŋa Lakamaiya
3 Yuu peparae nakama lao suu pyapala nambana Anatu kando sangyu lao karo. 4 Yuu peparae Anatumi nakama nyisakana lao ateŋa lao rae maiyuo karo. 5 Wambape dakepape nakamame waili pii boo pyao lao namba nyisokondali pyuo karami dokona rae mailyu. 6 Anatumi kanda soo nakama keta yulu keyange piyamo doko kare kare soo pyuo pao Yesu Koraisana yuu gii pyaka seramo dokopa pyuo otara doko namba silyu. 7 Nambame yuu peparae nakamana lao suu pyale pyuo karo. Dokona lao rolae ingyuo nakama kondalyo. Waili pii keyange dokona lao kote leyaminyipape nambame pii keyange doko raeyo penale lao roleyo gii dokonape dee dakepa puu jiminyi karowape nakamame namba yaki nyii napala Anatumi yulu jiya dokona namba role pyao piyamioko. 8 Yesunya kondange renge dokome namba pyapyamopa nakama kandowane lao suu pyao kinyi kondo karapala letene lao Anatu baa kandapyamo leto.
9 Nakama suu pyao ateŋa lakalyo. Ateŋa lao dokopa nakamana mona retenge doko kamame ando pulyuo paramopa nakama soo gisapala suu pingi keyange palyuo pyuo kararami lao lakalyo. 10 Dopa pyuo dokona nakama range keyange doko anjuku lao yapalyuo nyerami. Enakana Yesu Koraisa dee eparamo dokopa nakama keta koo wakale wakale dupwa peparae pali nara. 11 Renge rolae keyange dupwa Yesu Koraisa keta iki sipurao epenge dupwa peparae nakama keta palyuo simbwanale leto. Nakama keta palira ramo doko Anatunya kingi ketae pyambuo lakando palirasa pira.
Yesu Koraisana Arapu Dokona Karamanale
12 Yangonemoo nakama selapa lao leto. Namba randa jiminyi renge dokona lao waili pii keyange doko raeyo pelyamo. 13 Doko yanda singi peparae kiŋinya anda rapu pyuo karenge dupwape dee menge dupwa peparaeme namba Yesu Koraisana kendemande akali karapusi anda palyuo karo doko nakama silyaminyi. 14 Namba karapusi kareyono dokome nambana Kurisene yango malu dupwa Kamongo dokona lao mona porainyi pyambuya. Mona porainyi pyambuyamo dokome paka napala Anatunya pii lao karaminyi.
15 Lapome nambana kingi londe sipyamo dokona yango palyapala namba nyuo isa palyalana dokona Yesu Koraisana pii lao karaminyi doko silyu. Dee lapome suu pingi keyange palyuo renge keyange dupwana lao karaminyi. 16 Dupwa namba mona retapala waili pii dokona iki lao karamisa pilyamo. Waili pii keyange isa paa nana lao Anatumi namba keta yulu andake doko retelyamo. 17 Wambu menge dupwa Yesu Koraisana waili pii keyange kyambo lele lao nakama rangena kingi andapyali lao letaminyi. Doko namba karapusi dokona moŋo andake jimwali lao lamisa pilyamo.
18 Kwao letaminyi dokona pii mende pali nara. Doko larami panda keyange ingyuo larami doko Koraisana pii polo lamanale. Yesu Koraisana lao pii wakale wakale letaminyi doko namba rae mailyu. 19 Nakama ateŋa lakao karaminyisa Yesu Koraisana Imambu namba nyisaramopa kiiramo pasi kararo doko range silyu. Renge dokona lao rae maiyuo kararoko. 20 Namba Yesunya yulu pyakamingi dokona yake nyii nao poraiyuo karapuli lao suu pilyu. Suu pyao dokopa yuu peparaepe dee angi yuu gii dakepape namba poraingi renge palyuo pyoko pyoko laramo karapuli yaka. Namba range Yesu keta pyamalyuo kararonopa lete kararope kumuowape dokona pii mende daa. Koraisana kingi ketae palipyali lao dokona iki suu pyao karo. 21 Dokona lete parono renge doko akisi? Namba lete kararo ramo doko Yesu Koraisana arapu dokona kararo dee namba kumaro ramo doko renge keyange mende kando nyero ingilyamo. 22 Dopako pyuo namba isa yuu dakena yulu keyange pyuo lete karalu kararo ramo doko anjuku doko mupwa lao see nalyo. Dokona lao suu pingi lama palamo. 23 Laparaena keyange ingyuo pelyamo lao suu pyao karo. Isa panda dakena yaki nyepala Koraisapa role pyao kararo doko mupwa lao suu pilyu. 24 Doko keyange lao suu pilyu doŋo kuma napala nakamana reke lao pyuo kararo dokona renge andake mende palamo. 25 Renge andake dokona suu pyao kumungi kata dokona waiya lao paa naro. Nakama role pyao karo nakamana Kurisene yulu dokona andanyi pyambuo nakama rae maiyuo pupwale lao yulu pyuo kararo doko range silyu. 26 Namba dee kamba nakama keta range eparono dokopa nakama namba kando rae maiyuo nyepala Yesu Koraisana kingi ketae pyambuo lakando piramilyamo.
27 Koraisana waili pii keyange letamuli pyuo dokoko iki pyuo karalapape. Namba kandala eparonopape epa naronopape nakama mona mendaki palyuo suu pingi mendaki suu pyao waili pii doko kapa andena lao poraiyuo pirami doko langyaraminyi sero. 28 Nakamana nyisu petenge dupwa kando paka napala mona kuki palyuo karalapape. Nakambame nakama kandapala nakama anamasi minya napala koo keta parami doko soo manji nyerami. Anatumi nakama nyisaramopa nyisu petenge dupwa pyuo anamasi minyarami ingilyamo. 29 Anatu baa mona keyange palyuo ipingi dokome Yesu Koraisana yulu pyakarami lao yulu jiya. Joo dokopa Yesu baa kapa ingingi lao suu pyarami doko iki daa. Baa reke lao randa nyeramiko. 30 Namba waili pii dokona reke lao yanda pyuo karo dokona nakama opetae yandako pirama. Namba wamba yanda pyuo kareyo doko dake mendaki dokoreko. Dee mendaki dokonako epapu dakepa pyuo karo doko nakama silyaminyi.

- PILIPAI
- <
- 1
- >

© 1973, 1980, 1987 BSPNG